**Informatīvais ziņojums par Eiropas Reģionālās attīstības fonda darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projekta „Būvniecības informācijas sistēmas izstrāde” īstenošanu**

**Ziņojuma sagatavošanas pamatojums**

Ministru kabineta 2012.gada 3.aprīļa sēdē (protokola Nr.18 31.§ 1.punkts) tika pieņemts zināšanai Vides aizsardzības un reģionālās attīstības ministrijas sagatavotais informatīvais ziņojums „Par darbības programmas „Infrastruktūra un pakalpojumi” 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu īstenošanu” (turpmāk – informatīvais ziņojums), kurā tika sniegts darbības programmas „Infrastruktūra un pakalpojumi” 3.2.2.1.1. apakšaktivitātes „Informācijas sistēmu un elektronisko pakalpojumu attīstība” I un II kārtas projektu izvērtējums, iekļaujot projektu „Būvniecības informācijas sistēmas izstrāde” (turpmāk – Projekts) paaugstināta riska projektu grupā.

Atbilstoši Ministru kabineta 2012.gada 3.aprīļa sēdes protokola Nr.18 31.§ 2.punktā dotajam uzdevumam, Ekonomikas ministrijai ir jāiesniedz Ministru kabinetam informācija par turpmāko rīcību, lai novērstu risku, ka Projekta īstenošana pārsniedz Ministru kabineta 2008.gada 21.jūlija noteikumos Nr.576 "Noteikumi par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projektu iesniegumu atlases pirmo kārtu" noteikto termiņu. Vienlaikus iesniedzot informāciju, vai informatīvā ziņojuma 3.pielikumā iekļauto projektu pārtraukšanas, neīstenošanas noteiktajā termiņā gadījumā tiks negatīvi ietekmēta 3.2.2.1.1.apakšaktivitātes saistošo pirmās un otrās kārtas projektu īstenošana vai to darbības.

**Projekta mērķis**

Būvniecībā iesaistīto pušu – būvniecības pārvaldes un kontroles institūciju un būvniecības dalībnieku – darba modernizēšana un atvieglošana, nodrošinot vienkāršāku būvniecības sfēras dokumentu apriti no ieceres līdz nodošanai ekspluatācijā, visas būvniecībā iesaistītas puses nodrošinot ar tām nepieciešamo ar būvniecību saistīto informāciju un vienotu pieeju lēmumu pieņemšanai visās pašvaldībās, panākt būvniecības procesa „caurspīdīgumu”, lai nodrošinātu operatīvas kontroles un uzraudzības iespējas ar mērķi samazināt pārkāpumu skaitu būvniecībā, līdz ar to nodrošinot tiesisku būvniecības procesu un būvju ekspluatācijas procesā iesaistītie dalībnieki tiek nodrošināti ar nepieciešamo informāciju viegli pieejamā veidā.

**Projekta sagaidāmie rezultāti un izveidotie e-pakalpojumi**

Projekta ietvaros paredzēts izveidot elektronisku Būvniecības informācijas sistēmu (turpmāk tekstā – BIS), kura nodrošinās elektronisku būvniecības dokumentācijas apriti, sabiedrībai pieejamu informāciju par būvniecības procesiem, nodrošinās vienādu pieeju lēmumu pieņemšanā būvniecībā un vienādu likumu interpretāciju visā Latvijas teritorijā. BIS nodrošinās, ka pasūtītājiem un būvniecības uzraudzības iestādēm – pašvaldību būvvaldēm, Ekonomikas ministrijai – ir pieejamas prasības būvniecībai, dokumenti un informācija no valsts informācijas sistēmām, kas attiecas uz konkrēto būvi. Sistēma paredz, ka dokumenti būs pieejami elektroniskā formā un arī komunikāciju starp uzraudzības iestādēm, pasūtītāju un būvkomersantu varēs veikt elektroniski.

BIS funkcionalitāte ietvers kopējo darba plūsmu vadību un lietotāju pārvaldību, sistēmas atskaišu moduli, būvdarbu uzraudzību, saskarni ar Ekonomikas ministriju, nepieciešamo tehnisko un īpašo noteikumu pieprasīšanu, būvniecības ieceres izskatīšanu, būvprojekta sagatavošanu un akceptēšanu, būvatļaujas izsniegšanu, būves pieņemšanu ekspluatācijā, būvju kadastrālās lietas pasūtīšanu un izstrādi, kā rezultātā tiks ieviesti četri e-pakalpojumi:

1. būvniecības ieceres izskatīšana;
2. būvatļaujas izsniegšana;
3. vienkāršotas rekonstrukcijas vai renovācijas saskaņošana;
4. būves nodošana ekspluatācijā.

Vienlaikus BIS tiks integrēti pašlaik Ekonomikas ministrijas uzturētie reģistri – būvkomersantu reģistrs, būvprakses un arhitektu prakses sertifikātu reģistrs, būvinspektoru reģistrs, dzīvojamo māju pārvaldnieku reģistrs un energoauditoru reģistrs –, un ar BIS izveidi darbību uzsāks ēku energoefektivitātes sertifikātu reģistrs, jo līdz šim brīdim informācija par izsniegtajiem ēku energoefektivitātes sertifikātiem netiek apkopota BIS neesamības dēļ. Tāpat arī Projekta īstenošana nodrošinās būvinspektoru reģistra, dzīvojamo māju pārvaldnieku reģistra, energoauditoru reģistra un ēku energoefektivitātes sertifikātu reģistra atbilstību Valsts informācijas sistēmu likuma 1.panta 1.punktā noteiktajam valsts informācijas sistēmas statusam.

Turklāt BIS paredzētas šādas būtiskās saskarnes ar informācijas sistēmām:

1. Valsts informācijas sistēmu savietotājs,
2. Ģeotelpisko datu savietotājs,
3. Iedzīvotāju reģistrs,
4. Uzņēmumu reģistrs,
5. Valsts zemes dienesta Kadastra reģistrs,
6. Valsts zemes dienesta Valsts adrešu reģistrs,
7. Teritorijas attīstības plānošanas informācijas sistēma,
8. Valsts vienotā datorizētā zemesgrāmata,
9. Pašvaldību vienotās informācijas sistēma.

**Projekta izmaksas**

Projekta kopējās izmaksas LVL 2 704 000,00, no tām attiecināmās izmaksas LVL 2 500 000,00. ERAF līdzfinansējums ir 100% no attiecināmajām izmaksām LVL 2 500 000,00.

Ievērojot minēto, paskaidrojam, ka Vides aizsardzības un reģionālās attīstības ministrijas sagatavotajā informatīvajā ziņojumā norādītā finansējuma apguve 2% apmērā ir uz 2011.gada 31.oktobri. Vienlaikus vēršam uzmanību, ka finansējuma apguve uz 2012.gada 31.martu ir 11% apmērā.

Tāpat 2012.gada 13.februārī atbildīgajām iestādēm ir iesniegti Projekta grozījumi Nr.9, kas paredz Projekta kopējās attiecināmās izmaksas samazināt par LVL 204 823.80. Ar šiem grozījumiem netiek mainīti projektā sasniedzamie mērķi un rezultāti.

**Noslēgtie iepirkumu līgumi**

1. **Iepirkuma līgums Nr. EM 2010/59/ERAF** [Tehniskā projekta un iepirkuma dokumentācijas izstrāde Ekonomikas ministrijas projektam „Būvniecības informācijas sistēmas izstrāde”](http://www.iub.gov.lv/pvs/show/162213). Iepirkums izsludināts 09.09.2010., līgums noslēgts 11.11.2010.

Izstrādāts tehniskais projekts un iepirkuma dokumentācija. Kopējā līguma summa LVL 18 760,00, pēdējais maksājums LVL 6866,16 veikts 15.12.2011. Līdz ar to minētais iepirkuma līgums izpildīts pilnībā.

1. **Iepirkuma līgums Nr. EM 2011/04/ERAF** Būvniecības informācijas sistēmas izstrāde, kopējā līguma summa LVL 1 462 450, 00 (Iepirkums izsludināts 07.03.2011., līgums noslēgts 28.11.2011.). SIA „Tieto Latvia” jau samaksāts avansa maksājums par veicamajiem darbiem LVL 172 318,90 apmērā saskaņā ar noslēgto līgumu un tā grozījumiem.

Būvniecības informācijas sistēmas izstrāde un ieviešana paredzēta četros posmos. Šobrīd SIA „Tieto Latvia” veic BIS izstrādes 1.posmā paredzētos darbus – reģistru izstrādi un veido sistēmas kopējo funkcionalitāti. Šo darbu ietvaros līdz 2012.gada 1.aprīlim ir veiktas 19 situācijas analīzes intervijas ar būvniecības procesā iesaistītajām personām, izveidotas elektroniskas sistēmas projekta darba plūsmas un problēmu administrēšanai, kā arī sākts darbs pie rūpnieciskās izpētes centra izveides un būvvalžu atlases sistēmas ieviešanai pilotprojekta ietvaros. Sistēmas izstrādātājs SIA „Tieto Latvia” ir sagatavojis 7 pirmajā posmā iekļautos dokumentācijas nodevumus. Paredzēts, ka BIS izstrādes 1.posms noslēgsies 2012.gada 25.maijā.

BIS izstrādes 2.posms jāuzsāk 2012.gada 28.maijā un jāpabeidz līdz 2012.gada 24.augustam.

BIS izstrādes 3.posms jāuzsāk 2012.gada 27.augustā un jāpabeidz līdz 2012.gada 23.novembrim.

BIS izstrādes 4.posms jāuzsāk 2012.gada 27.augustā un jāpabeidz līdz 2012.gada 23.novembrim.

Kopējais līguma termiņš (neieskaitot garantijas termiņu) ir 2012.gada 23.novembris.

**2012. gadā tiks realizētas sekojošas BIS projekta aktivitātes**

**Aktivitāte Nr.3. Izstrādes kvalitātes un izmēģinājuma ekspluatācijas uzraudzība, atbalsts vadības grupai** – iepirkums izsludināts 2012.gada 26.martā ar iesniegšanas termiņu 2012.gada 22.maijs, aktivitāti Nr.3 jāpabeidz 2012.gada ceturtajā ceturksnī.

**Aktivitāte Nr.4. Tehniskās infrastruktūras izveide** – plānots iepirkumu izsludināt 2012.gada otrajā ceturksnī, aktivitāti Nr.4 jāpabeidz 2012.gada ceturtajā ceturksnī.

**Aktivitāte Nr.5. Sistēmas drošības pārbaudes** – plānots iepirkumu izsludināt 2012.gada otrajā ceturksnī, aktivitāti Nr.5 jāpabeidz 2012.gada ceturtajā ceturksnī.

**Aktivitāte Nr.6. BIS publicitātes nodrošināšana** – notiek no 2010.gada 1. ceturkšņa līdz 2013.gada 1. ceturksnim. Iepirkumu - sagatavota plāksne ar ES un ERAF logo, lielformāta informācijas stends izstādē - plānots izsludināt 2012.gada 4.ceturksnī.

**Projekta īstenošanas risku novēršana**

Projektā tiek veikta risku analīze un risku novēršanas pasākumi, izskatot tos gan Projekta uzraudzības padomes sēdēs, gan atbildīgās iestādes Vides aizsardzības un reģionālās attīstības ministrijas organizētajās Projekta uzraudzības sanāksmēs.

Laika posmā no 2011.gada marta līdz 2012.gada aprīlim ir identificēti un novērsti vai mazināti vairāki Projekta īstenošanas riski, kurus var iedalīt šādās kategorijās:

1. riski, kas saistīti ar sūdzībām iepirkuma procedūrās;
2. riski, kas saistīti ar Projekta vadības grupas kapacitāti;
3. riski, kas saistīti ar izmaiņām normatīvajos aktos (2011.gada 1.decembrī Saeimā pirmajā lasījumā pieņemts Būvniecības likuma projekts, šobrīd notiek priekšlikumu apkopošana uz otro lasījumu);
4. riski, kas saistīti ar sadarbības partneru kapacitāti.

Šajā ziņojumā aprakstīti būtiskākie identificētie Projekta īstenošanas riski, kas var ietekmēt Projektā plānoto rezultātu sasniegšanu pilnā apjomā noteiktajā Projekta īstenošanas termiņā.

**Riski, kas saistīti ar sūdzībām iepirkuma procedūrās**

Slēgta konkursa iepirkums par Būvniecības informācijas sistēmas (BIS) izstrādi tika uzsākts 28.01.2011., 2011.gadā notika vairākkārtēja BIS izstrādes iepirkuma apstrīdēšana Iepirkumu uzraudzības birojā (IUB), tikai vienā no tiem IUB pieņēma lēmumu, ka līguma slēgšana ir jāaizliedz.

22.02.2011. Sūdzības iesniedzējs SIA "DPA". IUB lēmums netika pieņemts, jo sūdzība tika atsaukta.

28.02.2011. Sūdzības iesniedzējs SIA "Lattelecom Technology". IUB lēmums: Aizliegt slēgt līgumu. EM veica nepieciešamos grozījumus ar BIS izstrādi saistītos dokumentos, nodrošinot normatīvo aktu prasību ievērošanu, un BIS izstrāde uzsākta saskaņā ar 2010.gada 7.janvārī noslēgto vienošanos Nr.3DP/3.2.2.1.1/08/IPIA/IUMEPLS/004.

28.03.2011. Sūdzības iesniedzējs SIA "DPA". IUB lēmums netika pieņemts, jo sūdzība tika atsaukta.

27.04.2011. Sūdzības iesniedzējs SIA "DPA". IUB lēmums Nr.4‑1.2/11-162/2 2011.gada 22.jūnijā: Atļaut slēgt līgumu, jo iesniegumu izskatīšanas komisija uzskatīja, ka apstrīdētie kandidātu atlases nolikuma nosacījumi atbilst konkursa mērķim un būtībai, un nerada nepamatotus ierobežojumus konkurencei, tādējādi kandidātu atlases nolikuma prasības ir atstājamas spēkā.

20.10.2011. Iepirkums veiksmīgi tika pabeigts – par piegādātāju kļuva SIA „Tieto Latvia”.

28.11.2011. Tika noslēgts līgums ar izstrādātāju SIA "Tieto Latvia" par Būvniecības informācijas sistēmas izstrādi un ieviešanu, kas paredz sistēmas izstrādi un ieviešanu līdz 2012.gada 23.novembrim.

26.03.2012. Tika izsludināts iepirkums „Izstrādes kvalitātes un izmēģinājuma ekspluatācijas uzraudzība, atbalsts vadības grupai” ar iesniegšanas termiņu 2012.gada 22.maijs.

**Riski, kas saistīti ar Projekta vadības grupas kapacitāti**

2012.gadā notikusi Projekta vadības grupas kapacitātes stiprināšana – 16. janvārī darbu sācis jauns projekta vadītājs un 2012.gada 26.martā Projektam piesaistīts papildus darbinieks, kas ļauj paātrināt darbu pie atlikušās Projekta iepirkuma dokumentācijas tehnisko specifikāciju sagatavošanas atbilstoši apakšaktivitātēm un termiņiem, kas noteikti Projekta grozījumos Nr. 9 (iesniegti atbildīgajām iestādēm 2012.gada 13.februārī). Tāpat Projekta vadības grupa ir uzlabojusi sadarbību ar atbildīgo iestādi: 2012.gada 20.martā  ir notikusi Vides aizsardzības un reģionālās attīstības ministrijas uzraudzības sanāksme kopā ar Valsts reģionālās attīstības aģentūru, kā arī tiek definēti papildus sadarbības pasākumi ar Vides aizsardzības un reģionālās attīstības ministriju par projekta ieviešanas stratēģiju un BIS portālu.

Projekta īstenošanā tiek ievērotas Ekonomikas ministrijas kvalitātes vadības sistēmas prasības (EN ISO 9001:2008, sertificēta no 2003.gada), tādējādi nodrošinot gan vispārējās pārvaldības principus, gan specifiskās prasības projektu vadībā.

Projekta izstrādātājs „SIA Tieto Latvia” ir izveidojis elektronisko Projekta vidi *projectwiki.tieto.com* un *jira.tieto.com*, kurā pasūtītājs var iepazīties ar Projekta nodevumu dokumentāciju un sekot līdzi Projekta gaitas aktuālajai informācijai, prasību saraksta uzturēšanai un to realizācijas gaitai, kā arī problēmu pieteikumu apstrādei BIS izstrādes un testēšanas laikā. Ievērojot minēto, Ekonomikas ministrija analizē elektroniskajā vidē publicēto informāciju un nepieciešamības gadījumā, izmantojot elektroniskos saziņas līdzekļus un tiekoties klātienē, dod norādījumus vai ieteikumus izstrādātājam par Projekta tālāku realizāciju.

**Riski, kas saistīti ar izmaiņām normatīvajos aktos**

BIS Projekta izstrādes gaitā tiek pastāvīgi analizētas plānotās izmaiņas būvniecību reglamentējošajos normatīvajos aktos, kuras galvenokārt saistītas ar Būvniecības likuma projektu (2011.gada 1.decembrī jaunā Būvniecības likuma redakcija pieņemta pirmajā lasījumā Saeimā, šobrīd notiek priekšlikumu apkopošana uz otro lasījumu), un nepieciešamības gadījumā tiks informēts izstrādātājs par izmaiņām BIS projekta izstrādē, lai nodrošinātu BIS izmantojamību pēc normatīvo aktu izmaiņām. Tomēr, lai nodrošinātu izstrādātās sistēmas izmantošanu atbilstoši BIS projekta mērķim, rezultāts ir atkarīgs no lēmumiem un to termiņiem, ko pieņems Saeima, izskatot Būvniecības likuma projektu.

**Riski, kas saistīti ar sadarbības partneru kapacitāti**

Projektā ir trīs sadarbības partneri – LR Valsts zemes dienests, Valsts reģionālās attīstības aģentūra, Rīgas pilsētas būvvalde. Laika periodā no 2012.gada janvāra līdz martam ir veiktas situācijas analīzes intervijas ar visiem sadarbības partneriem un apzināti riski, kas saistīti ar nepieciešamo datu saņemšanas tehniskajiem un tiesiskajiem nosacījumiem. Ir panāktas vienošanās par tālāko sadarbību un definētas jomas, kuras prasa papildus izpēti. Pastāvīgi tiek sekots sadarbības partneru IT sistēmu funkcionalitātes un tehniskā piedāvājuma izmaiņām, kā arī sākts darbs pie savstarpēju vienošanos slēgšanu par sadarbību un datu saņemšanu, tas ir, notiek līgumu projektu saskaņošana projekta vadības līmenī u.c.

Bez tam veiktas situācijas analīzes intervijas par sistēmai nepieciešamo datu saņemšanu atsevišķi arī ar LR Uzņēmumu reģistru, LR Valsts zemes dienestu, Pilsonības un migrācijas lietu pārvaldi un Tiesu administrāciju. Tiek izvērtēts, vai visus BIS nepieciešamos datus ir iespējams saņemt pastarpināti caur minēto sadarbības partneru IT sistēmām vai arī tieši no reģistriem.

**Turpmākie riska novēršanas pasākumi**

Visi minētie risku novēršanas pasākumi tiek turpināti un tiks izskatīti gan Projekta uzraudzības padomes sēdēs, gan atbildīgās iestādes Vides aizsardzības un reģionālās attīstības ministrijas organizētajās Projekta uzraudzības sanāksmēs.

Tāpat Projekta vadības grupa turpina rūpīgi sekot līdzi iepirkuma (aktivitāte Nr.3) procedūras norisei un nepieciešamības gadījumā ir gatava operatīvi reaģēt uz sūdzībām par iesākto iepirkuma procedūru vai plānotajām iepirkumu procedūrām nākotnē, un veicinās iespējami ātru un precīzu turpmāko iepirkumu norisi un vērtēšanu. Sākot ar 2012.gada 13.martu Projekta vadītājs ir iekļauts Iepirkumu komisijas sastāvā.

Pēc iepirkuma „Izstrādes kvalitātes un izmēģinājuma ekspluatācijas uzraudzība, atbalsts vadības grupai” noslēgšanās, kas plānota 2012.gada 2.ceturksnī, Projektam tiks piesaistīta papildus atbalsta ekspertu grupa, kas sniegs atzinumus par sistēmas izstrādes laikā sagatavotajiem nodevumiem un konsultēs Projekta vadības grupu līdz pat Projekta noslēgumam. Tāpat atbalsta ekspertu grupa organizēs un sniegs atzinumus par sistēmas akcepttestēšanu, kas ir būtisks veiksmīga Projekta noslēguma pasākums. Atbalsta sniegšana papildus pastiprinās risku novēršanas pasākumus, kas saistīti ar sistēmas izstrādi noteiktajā kvalitātē un termiņos.

BIS izstrādes līgumā un iepirkuma tehniskajā specifikācijā ir norādīts, ka 2012.gadā paredzētās Projekta aktivitātes notiks paralēli, lai BIS projekts tiktu realizēts noteiktajā laikā saskaņā ar 2010.gada 7.janvārī noslēgto vienošanos Nr.3DP/3.2.2.1.1/08/IPIA/IUMEPLS/004 starp Reģionālās attīstības un pašvaldību lietu ministriju (pašlaik Vides aizsardzības un reģionālās attīstības ministriju) un Ekonomikas ministriju un tās grozījumiem.

**Būtiskākās sekas, ja Projekta īstenošana tiek pārtraukta**

Būvniecības informācijas sistēma, atbilstoši Ministru kabineta 2006.gada 5.decembra noteikumu Nr.983 „Būvniecības informācijas sistēmas noteikumi” 2.punktam, paredzēta, lai nodrošinātu būvniecības informācijas uzkrāšanu un elektronisku informācijas apmaiņu starp būvniecības pārvaldes un kontroles institūcijām, un būvniecības dalībniekiem saskaņā ar būvniecību reglamentējošajiem normatīvajiem aktiem, kā arī informācijas izplatīšanu. Projekta pārtraukšanas gadījumā būvniecības procesa kontrole un tās tiesiskuma nodrošināšana netiks veikta pienācīgā apjomā. Viens no BIS projekta mērķiem ir izveidot vienotu būvniecības koordināciju valstī, t. sk. vienotas izpratnes principa nodrošināšana, un uzkrāt informāciju par būves ekspluatācijas laiku, nodrošinot pilnīgu informācijas pārmantojamību. Minētā sistēma nodrošinātu dažādu atskaišu un statistikas pārskatu iegūšanu, tādējādi ievērojami samazinot patērējamo laiku minēto darbību veikšanai, kā rezultātā uzlabojot būvniecības procesa pārskatāmību un kontroli. Turklāt būvniecības procesā iesaistītās valsts pārvaldes institūcijas varēs daudz efektīvāk apmainīties ar informāciju, kura ir iestādes rīcībā vai kuru tai atbilstoši kompetencei ir pienākums radīt.

Vienlaikus Projekta īstenošana ir nepieciešama, lai nodrošinātu Ministru kabineta 2011.gada 20.aprīļa rīkojumā Nr.170 „Par Būvju kadastrālās uzmērīšanas procesa attīstības koncepciju” atbalstīto Būvju kadastrālās uzmērīšanas procesa attīstības koncepcijā ietverto risinājuma 1.variantu. Saskaņā ar atbalstīto variantu Valsts zemes dienests atsakās no būvju apsekošanas un uzmērīšanas dabā, bet būvju un to datu reģistrācija/aktualizācija Nekustamā īpašuma valsts kadastra informācijas sistēmā tiek veikta, saņemot šīm darbībām nepieciešamos dokumentus un datus tiešsaistes režīmā no BIS.

Netiks nodrošināta ieplānotā četru jaunu e-pakalpojumu ieviešana (būvniecības ieceres izskatīšana, būvatļaujas izsniegšana, vienkāršotas rekonstrukcijas vai renovācijas saskaņošana, būves nodošana ekspluatācijā), kas atvieglotu un padarītu vienkāršāku Latvijas iedzīvotāju saskari ar valsts pārvaldi, arī Korupcijas novēršanas un apkarošanas biroja pētījumā „Korupcijas risku analīze par būvniecības procesa uzraudzību būvatļauju izsniegšanas posmā Latvijas pašvaldībās” (pieejams: http://www.knab.gov.lv/uploads/free/korupcijas\_riski\_buvatlauju\_izsniegsana\_pasvaldibas.pdf) ieteikts pašvaldībām izvērtēt iespēju ieviest e-pakalpojumu izziņu, būvniecības noteikumu, atļauju izsniegšanai, tādējādi ceļot būvvaldes darba organizācijas kvalitāti un mazinot amatpersonu ietekmējamību no „klientu” puses.

BIS izstrāde ir iekļauta Valdības rīcības plānā (*apstiprināts ar Ministru kabineta 2012.gada 16.februāra rīkojumu Nr.84 „Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai”*), kā viens no īstenojamiem pasākumiem būvatļaujas saņemšanas procesa vienkāršošanai. Turklāt Valdības rīcības plānā ir noteikts attīstīt e-pārvaldi, nodrošinot, ka vismaz 2/3 no valsts un pašvaldību pakalpojumiem tiek sniegti elektroniski, pilnveidojot valsts informācijas sistēmas, paplašinot publisko e-pakalpojumu klāstu un funkcionalitāti. Ņemot vērā, ka Projekta ieviešana ir saistīta ar e‑pārvaldes attīstību, ir svarīgi turpināt Projektu, lai īstenotu Valdības rīcības plānā noteikto.

Tāpat BIS projekta ieviešana ir noteikts pasākums Uzņēmējdarbības vides uzlabošanas pasākumu plānā 2012.gadam (*apstiprināts Ministru kabinetā 2012.gada 27.martā – 2.3.pasākums*) ar mērķi atvieglot uzņēmējiem būvniecības saskaņošanu un tā izmaksas, un vienlaikus uzlabot Latvijas rādītājus *Doing Business* reitingā, kā arī uzņēmēju vispārējo viedokli par saskarsmi ar valsts iestādēm, kas ir pamatā Globālās konkurētspējas indeksa aptaujai. Plānots, ka BIS ieviešana ietekmēs ne tikai būvniecības procesā iesaistīto personu loku savstarpējo komunikāciju, bet arī paaugstinās ar būvniecības procedūrām sniegto pakalpojumu ātrumu un kvalitāti, līdz ar to uzlabojot kopējo uzņēmējdarbības vidi.

Informējam, ka Latvija šobrīd starptautiski atzītajā *Doing Business* pētījumā 2012.gadam ierindota 112.vietā starp 183 pasaules valstīm attiecībā uz būvatļaujas saņemšanu. Minētais starptautiskais vērtējums, kas ir balstīts arī uz Latvijas uzņēmēju viedokļu pamata, kritiski krītas pēdējo gadu laikā – tikai kopš 2011.gada pētījuma Latvija Pasaules bankas vērtējumā par būvniecības procesu ir ierindota par 9 vietām zemāk, savukārt 2 gadu griezumā – par 34 vietām zemāk (Latvija 2010.gadā būvniecības jomā tika novērtēta 78.vietā). Līdz ar to situācijas uzlabošanai ir ne tikai neatliekama jaunā Būvniecības likuma pieņemšana, bet arī kā papildus efektīva izpildes instrumenta ieviešana – BIS projekta realizācija ar 2013.gadu.

BIS ietverto e-pakalpojumu (kas ir saskaņoti ar jaunā Būvniecības likumprojekta redakciju) ieviešana (t.i., būvniecības ieceres izskatīšana, būvatļaujas izsniegšana, vienkāršotas rekonstrukcijas vai renovācijas saskaņošana, būves nodošana ekspluatācijā) ļautu Latvijā nodrošināt uz šodienas tirgus vajadzībām balstītus valsts pārvaldes pakalpojumus un sniegtu iespēju Latviju vērtēt starptautiski kā *labās prakses* paraugu e‑pakalpojumu ieviešanā un pilnveidošanā. Kā piemērs ir Nīderlandē ieviestā e-pakalpojuma prakse – kopš 2010.gada 1.oktobra ir izveidota vienas pieturas pieeja ar būvniecības procesu saistīto atļauju saņemšanai no konkrētās pašvaldības, nodrošinot dokumentu iesniegšanu tiešsaistē, piemēram, šādiem dokumentiem: būvniecības atļauja, vides atļauja, piebraucamā ceļa izbūves atļauja, nojaukšanas atļauja u.c. (*Doing Business* dati).

Ievērojot iepriekš minēto, ar BIS ieviešanu tiktu būtiski samazināts administratīvais slogs, proti, samazināts būvniecības procedūru saskaņošanas laiks un izmaksas, novērsta informācijas dublēšanās un nepilnīgu datu reģistrācija, nodrošināta vienlaicīga piekļuve aktuālai informācijai par katru būvobjektu, atvieglots būvvalžu darbs, līdz ar to tiktu veicināta uzņēmējdarbības vides attīstība.

**Secinājumi un ierosinājumi**

1. Lai izpildītu Projekta saistības, plānots Projekta īstenošanas termiņu pagarināt līdz 36 mēnešiem, t.i., līdz 2013.gada 7.janvārim. Šobrīd atbilstoši Ministru kabineta 2007.gada 26.jūnija noteikumu Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” prasībām ir sagatavoti un nosūtīti atbildīgajām iestādēm saskaņošanai Projekta grozījumi Nr.9, ar kuriem plānots pagarināt vienošanās Nr.3DP/3.2.2.1.1/08/IPIA/IUMEPLS/004 noteiktos Projekta izstrādes termiņus, nemainot projekta mērķi un rezultātus, vienlaikus samazinot Projekta kopējās attiecināmās izmaksas līdz LVL 204 823.80.
2. 2012.gada janvārī notikusi Projekta vadības grupas kapacitātes stiprināšana – Projekta vadītāja nomaiņa un 2012.gada 26.martā Projekta vadības grupai piesaistīts papildus darbinieks.
3. Projekta īstenošana atbilst nozares prioritātēm un ir īstenojams pilnībā, jo ir nepieciešams ne tikai būvniecības kontroles un tiesiskuma nodrošināšanai un labvēlīgas uzņēmējdarbības vides radīšanai, bet ir arī būtisks priekšnoteikumus e-pārvaldes attīstībai konkrētajā nozarē. Turklāt, realizējot Projektu, BIS kļūs par būtisku instrumentu, ar kura palīdzību iespējams sekmīgāk realizēt ēnu ekonomikas apkarošanas un godīgas konkurences nodrošināšanas pasākuma plāna izpildi būvniecības jomā, jo informācijas apmaiņa starp iestādēm notiks daudzkārt operatīvāk.
4. Ievērojot Projekta nozīmīgumu, Ekonomikas ministrija aicina iestādes, kuras ir saistītas ar Projekta izstrādi un ieviešanu, uz aktīvāku sadarbību, īstenojot sadarbības procedūras saprātīgā laikā.

Ņemot vērā, ka Aktivitāte Nr.1 par Būvniecības informācijas sistēmas tehniskā projekta sagatavošanu ir pabeigta, 2011.gada 28.novembrī ir noslēgts līgums par BIS izstrādi, 2012.gada 26.martā Projektā paredzētais iepirkums Aktivitātei Nr.3 ir izsludināts un šā gada otrajā ceturksnī tiks izsludināti iepirkumi Aktivitātei Nr.4 un Nr.5, un pašlaik veikti maksājumi par pabeigtajām un uzsāktajām aktivitātēm, t.sk. avansa maksājumi, kopsummā par LVL 191 078,90, Projektā plānotos rezultātus ir iespējams sasniegt noteiktajā laikā un risku, ka Projekts netiks īstenots, vairs nevar uzskatīt par augstu.

Ekonomikas ministrs D. Pavļuts

17.04.2012. plkst.15:12

Juridiskā departamenta

Būvniecības informācijas sistēmas projekta nodaļas vadītājs J.Braučs

Tālr.: 67013134

E-pasts: Juris.Braucs@em.gov.lv

A.Jankovskis,

Tālr.: 67013028

E-pasts: Andrians.Jankovskis@em.gov.lv